A Bizottság 1547/1999/EK rendelete
(1999. július 12.)
egyes hulladékfajtáknak a C(92)39 végleges OECD-határozat hatálya alá nem tartozó meghatározott országokba történő szállítására alkalmazandó, a 259/93/EGK tanácsi rendelet szerinti ellenőrzési eljárások meghatározásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb 2408/98/EK bizottsági rendelettel [1] módosított, az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK rendeletre [2] és különösen annak 17. cikkének (3) bekezdésére,
a szállítmányok rendeltetési országaival folytatott konzultációt követően,
(1) mivel a 259/93/EGK tanácsi rendelet 1. cikke (3) bekezdésének a) pontja szerint nem tartozik a rendelet hatálya alá az említett rendelet 98/368/EK bizottsági határozattal [3] módosított II. mellékletében felsorolt hulladékok kizárólag hasznosítási célú szállítása, kivéve, többek között, a 17. cikk (1), (2) és (3) bekezdésében előírtakat;
(2) mivel a 259/93/EGK rendelet 17. cikkének (1) bekezdésével összhangban a Bizottság minden olyan országgal közölte az említett rendelet II. mellékletében szereplő hulladékok listáját, amely nem tartozik az OECD tanácsának a hulladékok hasznosítási célú határokat átlépő szállításának felügyeletéről szóló, 1992. március 30-i C(92)39 végleges határozatának hatálya alá; mivel a Bizottság megkereste ezen országokat annak visszaigazolása érdekében, hogy az említett fajtájú hulladékot a rendeltetési országban nem kell ellenőrizni, valamint annak érdekében, hogy az érintett országok jelezzék, hogy a hulladék az említett rendelet III. vagy IV. melléklete szerinti, vagy a rendelet 15. cikke szerinti ellenőrzési eljárás alá tartozik-e;
(3) mivel egyes országok jelezték, hogy az említett fajtájú hulladékok némelyikének az egyik említett ellenőrzési eljárás hatálya alá kell tartoznia; mivel a Bizottság, a 259/93/EGK rendelet 17. cikkének (3) bekezdése szerint eljárva, elfogadta az egyes nem OECD tagországokba irányuló egyes hulladékszállításokra vonatkozó, a 259/93/EGK tanácsi rendelet szerinti ellenőrzési eljárás meghatározásáról szóló, 1994. július 20-i 94/575/EK bizottsági határozatot [4];
(4) mivel egyes OECD-országok még mindig nem alkalmazzák a C(92)39 végleges OECD-határozatot, azonban erre a jövőben sor kerülhet;
(5) mivel egyes további harmadik országok is jelezték, hogy szükséges a 259/93/EGK rendelet szerinti ellenőrzési eljárások valamelyikének alkalmazása;
(6) mivel a Bizottság közölte a legutóbb a 96/350/EK bizottsági határozattal [5] módosított, a hulladékokról szóló, 1975. július 15-i 75/442/EGK tanácsi irányelv [6] 18. cikke szerint létrehozott bizottsággal az említett harmadik országok kéréseit;
(7) mivel a 259/93/EGK rendelet 17. cikkének (3) bekezdése szerint, amennyiben az adott fajtájú hulladékot a rendeltetési országban ellenőrizni kell, illetve a rendeltetési ország kérésére, az érintett rendeltetési országokba irányuló export hulladékszállítmányok ellenőrzését el kell végezni;
(8) mivel célszerű a fenti országokat érintő valamennyi exportra vonatkozó rendelkezést egyetlen szövegben aktualizálni és egyesíteni, valamint az egyértelműség és a jogbiztonság érdekében felsorolni azokat a hulladékkategóriákat, amelyek nem tartoznak ellenőrzési eljárás hatálya alá; mivel ezért a 94/575/EK határozatot hatályon kívül kell helyezni;
(9) Mivel a negyedik, 1989. december 15-én Loméban aláírt AKCS-EGK Egyezmény [7] 39. cikke megtiltja a Közösség nevében a 93/98/EGK tanácsi határozattal [8] megkötött, a veszélyes hulladékok országhatárokat átlépő szállításának és ártalmatlanításának ellenőrzéséről szóló Bázeli Egyezmény I. és II. mellékletében felsorolt hulladékok exportját az AKCS országokba; mivel e hulladékok némelyikét a 259/93/EGK rendelet II. melléklete tartalmazza; mivel ilyen körülmények között, valamint a Közösség nemzetközi kötelezettségeinek teljesítése érdekében egyértelművé kell tenni, hogy az ilyen hulladékoknak az AKCS országokba irányuló szállítása tilos,
ELFOGADTA EZT A RENDELETET:
1. cikk
(1) A 259/93/EGK rendelet III. mellékletében felsorolt hulladékokra alkalmazandó ellenőrzési eljárást az e rendelet A. mellékletében felsorolt országokba irányuló export esetén kell alkalmazni, a 259/93/EGK rendelet II. mellékletében felsorolt és e rendelet A. mellékletében is említett hulladékkategóriákra vonatkozóan.
(2) A 259/93/EGK rendelet IV. mellékletében felsorolt hulladékokra alkalmazandó ellenőrzési eljárást az e rendelet B. mellékletében felsorolt országokba irányuló export esetén kell alkalmazni, a 259/93/EGK rendelet II. mellékletében felsorolt és e rendelet B. mellékletében is említett hulladékkategóriákra vonatkozóan.
(3) A 259/93/EGK rendelet 15. cikkében meghatározott ellenőrzési eljárást az e rendelet C. mellékletében felsorolt országokba irányuló export esetén kell alkalmazni, a 259/93/EGK rendelet II. mellékletében felsorolt és e rendelet C. mellékletében is említett hulladék-kategóriákra vonatkozóan.
(4) A 259/93/EGK rendelet 1. cikke (3) bekezdése b)-e) pontjának és 11. cikkének sérelme nélkül, az ellenőrzési eljárást nem lehet az e rendelet D. mellékletében felsorolt országokba irányuló exportra alkalmazni a 259/93/EGK rendelet II. mellékletében felsorolt és e rendelet D mellékletében is említett hulladékkategóriákkal kapcsolatban.
(5) Amennyiben egy olyan OECD-ország, amely szerepel az A., a B. és/vagy a C. mellékletben, és amelyre a C(92)39 végleges OECD-határozat e rendelet hatálybalépésekor nem vonatkozik, alkalmazza az említett OECD-határozatot, akkor ezt a rendeletet az illető országra a továbbiakban nem kell alkalmazni.
2. cikk
Az 1. cikkben foglalt rendelkezések az AKCS országokba történő hulladékszállításról szóló negyedik AKCS-egyezmény szerinti tilalmak sérelme nélkül érvényesek.
3. cikk
A 94/575/EK határozat hatályát veszti.
4. cikk
Ez a rendelet az Európai Közösségek Hivatalos Lapjában való kihirdetését követő harmincadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. július 12-én.